SA Express wil met SAL saamsmeltSA Express (Foto: SA Express/Facebook) ŉ Studie het bevind dat die samesmelting van die Suid-Afrikaanse Lugdiens (SAL), Mango en SA Express voordelig sal wees in die konsolidasie van die drie lugrederye. Só het amptenare van die departement van openbare ondernemings Woensdag aan die gekose komitee oor openbare ondernemings en kommunikasie gesê toe die komitee ingelig is oor die situasie by SA Express. Volgens die departement is die dokument wat die konsolidasie ondersteun ter insae by die ekonomiese groepering waarna die kabinet daaroor sal besluit. Siza Mzimela, waarnemende hoof van SA Express, het gesê hulle ondersteun die integrasie van die lugrederye ten volle, maar die manier waarop die samesmelting saamgestel word, is van sleutelbelang. Dr. Thabi Leoka, waarnemende voorsitter van die SA Express-raad, het aan die komitee gesê die uitdaging wat hulle as nuwe direksie het, is finansiële wanbestuur, ŉ swak balansstaat, lae personeelmoreel en korrupsie. “Die lugredery is swak bestuur en bestuurskwessies is nog ŉ uitdaging waarmee die raad te kampe gehad het.” Die raad het saam met die bestuur ŉ strategie ontwikkel en aanvaar. “In die strategie het ons bestuur as prioriteit gestel en na maniere gekyk om die inkomste te vergroot, asook doeltreffend en operasioneel te wees. Die raad is daartoe verbind om die stand van SA Express te verander,” het Leoka gesê. Mzimela het op haar beurt gesê die lugredery het R1,2 miljard vir herkapitalisering van die regering af ontvang. Dit het die lugdiens gehelp om insolvensiekwessies te hanteer, maar is gekoppel aan streng voorwaardes en slegs bedoel om die skuld wat deur die regering gewaarborg is te delg. Die komitee het tydens sy ondervraging van SA Express se beamptes gesê die kwessie van transformasie in die lugredery kan nie onderbeklemtoon word nie aangesien die menslike kapitaal nie die demografie van die land weerspieël nie. Die komitee het gesê SA Express het ŉ tekort aan swart vrouevlieëniers en daar skort dus iets met die lugredery se kadetopleidingsprogram. Mzimela het gesê die lugredery se uitdagings is dat hy die meeste van sy vlieëniers aan groter lugrederye verloor, maar dat sy kadetopleidingsprogram wel swart vrouevlieëniers oplei. SA Express is ook uitgevra oor die onlangse gevalle waar die lugredery se vlerke geknip is en wou weet of daar enige waarskuwingstekens was. Volgens Mzimela was die waarskuwingstekens daar en is die lugredery se vlerke geknip weens mense wat nie gedoen het wat hulle moes nie. Die komitee wou verder weet hoe die lugredery beplan om die skade aan sy reputasie te herstel. Mzimela het toegegee die lugredery moet aan sy reputasie werk en kwessies rakende veiligheid aanpak. Die komitee het die lugredery se omkeerstrategie verwelkom en ŉ beroep gedoen op SA Express om kritieke poste te vul aangesien die lugredery dit nie kan bekostig om waarnemende poste op strategiese vlak te hê nie. SA Express het ook laat weet dat al sy vorige finansiële state gefinaliseer en afgeteken is.